**Սպիտակ համայնքի ղեկավար Քաջայր Նիկողոսյանի ուղերձը՝ Գրադարանավարի օրվա առթիվ**

\_\_\_\_\_\_\_\_\_\_\_\_\_\_\_\_\_\_\_\_\_\_\_

Գրադարանային համակարգի հարգելի՛ աշխատողներ,

Դուք տարիներ շարունակ ձեր ուսերին եք տանում գրադարանային գործի պատվավոր առաքելությունը՝ պահպանելով և սերունդներին փոխանցելով գիրքը և գիտելիքը:

Հայ ժողովուրդը հազարամյակներ շարունակ գրի ու գրքի հանդեպ ունեցել է առանձնակի ակնածանք և սեր, ինչի շնորհիվ էլ պահպանել է իր ազգային ինքնությունը և ստեղծել արժեքներ մարդկության համար:

Տեղեկատվական աղբյուրների բազմազանության եւ տեղեկատվական տեխնոլոգիաների աննախադեպ զարգացման մեր ժամանակներում ամենեւին էլ չի նվազում գրադարանների դերը, որոնք նոր մարտահրավերներն ընդունում են պատվով, տեխնոլոգիաները ևս դարձնում գործիք՝ գիրքը նոր սերնդին մոտեցնելու համար: Այսօր փոխվել են ընթերցանության միջոցները, օգնության են եկել էլեկտրոնային գրքերը, սակայն բոլոր ժամանակներում գիրքը եղել և մնում է իմացության հիմնական աղբյուրը, մտքերի անփոխարինելի շտեմարանը։

Գրադարանային գործի հարգելի՛ աշխատողներ, շնորհակալ ենք ձեզ սպասարկման բարձր մշակույթի, մասնագիտական վարպետության և այն ջանքերի համար, որ ներդնում եք գրադարանային համակարգի զարգացման համար: Մաղթում եմ Ձեզ քաջառողջություն, անձնական երջանկություն և հաջողություններ աշխատանքում: